बोलीं- मैसेज आते हैं ऐसे कपड़े मत पहनो, फैंस को मेरी पसंद का भी सम्मान करना चाहिए
Ramayan Actress Dipika Chikhlia Instagram Reel Trolled - रामनंद सगर की रामयण में सीता का किरदार निभाने वाली एक्ट्रेस दीपिका चिखलिया ने हाल ही में बताया कि अक्सर उन्हें रील और डांस वीडियोज बनने के सोशल मीडिया पर ट्रोल किया जाता है।
रामानंद सागर की रामायण में सीता का किरदार निभाने वाली एक्ट्रेस दीपिका चिखलिया ने हाल ही में बताया कि अक्सर उन्हें रील और डांस वीडियोज बनने के लिए सोशल मीडिया पर ट्रोल किया जाता है। लोग उन्हें सीता मां के रूप में देखते हैं और इसलिए उन्हें ऐसे वीडियोज से दूर रहने की सलाह देते हैं। दीपिका कहती हैं कि बतौर पब्लिक फिगर वो हमेशा कोशिश करती हैं कि उनके किसी भी काम से लोगों की भावनाएं आहत न हों, लेकिन बतौर एक्टर उनकी भी कुछ इच्छाएं हैं।
मैं कोशिश करती हूं कि फैंस की भावनाएं आहत न हों
आजतक को दिए इंटरव्यू में दीपिका ने कहा- ‘एक पब्लिक फिगर होने के नाते मैं यह कोशिश करती हूं कि मैं अपने फैंस और उनकी भावनाओं को ठेस न पहुंचाऊं। लेकिन, मुझे अभी भी मैसेज आते हैं कि हम आपको सीता माता के रूप में देखते हैं, आप ऐसे रील न बनाएं।'
उन्होंने कहा- 'मुझे पता है कि मेरी छवि और चेहरा देवी सीता के किरदार के लिए जाना जाता है।इसलिए मैं ऐसा कुछ भी करने बचती हूं। मैं अपने फैंस को ध्यान में रखते हुए सरल और अच्छे वीडियोज बनाती हूं। मैंने हमेशा उस मर्यादा का सम्मान किया है।’
फैंस को मेरी पसंद का भी सम्मान करना चाहिए- दीपिका 
दीपिका ने आगे कहा- ' लोग फिर भी वीडियो देखकर आहत हो जाते हैं। लोगों को यह समझना चाहिए कि मैं एक एक्ट्रेस हूं और एक इंसान भी। मैं हर समय एक जैसी नहीं रह सकती हूं।'
काम के बारे में बात करते हुए दीपिका ने कहा- ‘ मैंने हाल ही में अरुण गोविल के साथ एक फिल्म की, जिसमें मैंने एक गुस्सैल हाउस वाइफ की भूमिका निभाई है। वह हमेशा अपने पति के साथ लड़ती है। एक एक्ट्रेस के तौर पर मैं हमेशा अलग-अलग किरदारों की खोज करती रहूंगी। मुझे इस फ्रीडम की जरूरत है। मैं अपने फैंस की अपेक्षाओं को पूरा करने की कोशिश जरूर करती हूं, लेकिन उन्हें भी मेरी पसंद का भी सम्मान करना चाहिए।'
रामायण के अलावा इन फिल्मों- टीवी शोज में काम कर चुकी हैं दीपिका
दीपिका ने 80 के दशक में प्रसारित रामानंद सागर की रामायण में सीता की भूमिका निभाई थी। इस शो के जरिए उन्हें देशभर में मां सीता की छवि के रूप में पहचान मिली। हालांकि, इसका असर दीपिका के करियर पर भी पड़ा। सीरियल के बाद उन्हें मॉर्डन लड़कियों के किरदार मिलने बंद हो गए।
बता दें कि रामायण के अलावा दीपिका रामानंद सागर के सीरियल विक्रम और वेताल, दादा दादी की कहानी, लव कुश, द स्वोर्ड ऑफ सुलतान जैसे शोज में काम किया है।
1983 में की थी करियर की शुरुआत
उन्होंने अपने करियर की शुरुआत साल 1983 में आई फिल्म सुन मेरी लैला से की थी, इसके बाद वो 1986 में आई फिल्म भगवान दादा, 1989 में बंगाली फिल्म आशा ओ भालोबाशा, 1984 में खुदाई, 1986 में चीख, 1987 में रात के अंधरे में और 1992 में नांगल(तमिल) फिल्मों नजर आईं।
आयुष्मान खुराना की सास का किरदार निभा चुकी हैं दीपिका 
दीपिका की आखिरी फिल्म गालिब थी, जिसमें उन्होंने मुस्लिम महिला की भूमिका निभाई थी। इसके अलावा साल 2019 में एक्ट्रेस ने आयुष्मान खुराना की फिल्म बाला में काम किया था इस फिल्म में दीपिका ने यामी गौतम की मां का किरदार निभाया था।
कोरोनाकाल के दौरान एक बार फिर दूरदर्शन पर पुराने कार्यक्रमों को दिखाने का फैसला किया गया। इसके जरिए एक बार फिर रामायण को जबरदस्त लोकप्रियता मिली।